Anbefaler full stans i utenlandsadopsjoner
Hvis Bufdir får det som de vil, vil det ikke adopteres noen barn fra utlandet til Norge de kommende to årene. Men barneministeren vil ha mer informasjon før hun bestemmer seg. En eventuell stans vil vare frem til en omfattende gransking av adopsjoner er gjennomført. Dette er blant begrunnelsene til Bufdir: – Vi anbefaler midlertidig stans fram til utvalget leverer sin rapport og gir anbefalinger om hvordan et eventuelt fremtidig adopsjonssystem bør se ut, sier Bufdir-direktør Hege Nilssen. Bufdir anbefaler videre at familier som har kommet så langt i adopsjonsprosessen at de har fått tildelt et barn, kan søke om å få fullføre adopsjonsprosessen. Anbefalingen kommer etter et år der VG har kommet med en rekke avsløringer om ulovlige adopsjoner til Norge – og at staten gjentatte ganger har blitt varslet om det. Men Bufdir har kun kommet med en anbefaling – det er opp til Barne- og familiedepartementet å bestemme om de skal følge anbefalingen eller ikke. Og barneminister Kjersti Toppe vil ha mer informasjon før hun tar et valg, sier hun til VG. – En midlertidig stans i alle utenlandsadopsjoner vil være inngripende. Derfor er det viktig at det blir gjort en grundig vurdering for grunnlaget for en eventuell stans, alternative tiltak og hva slags konsekvenser en eventuell stans vil ha, sier Toppe.  Departementet har derfor bedt Bufdir om mer informasjon så snart som mulig.  Foreløpig fortsetter dagens system å gjelde. – Rystet, lei meg og sint Styreleder Andrea Mæhlum i Adopsjonsforum har lest anbefalingen fra Bufdir. – Jeg er rystet, lei meg og sint. Det rammer så mange: De som har ventet i mange år på hente barn, barn i utlandet og adopsjonsforeningene, sier hun til VG. Mæhlum sier at Bufdir ikke har gjort jobben sin med tilsyn og kontroll de siste tiårene. – Nå skyver de ansvaret for det over på adopsjonsforeningene. Dette er en anbefaling for at Bufdir skal vise handlekraft etter avsløringene det siste året, ikke en anbefaling for barnets beste. Tidligere i dag kunne VG fortelle at Bufdir allerede har stoppet adopsjoner fra Filippinene, Thailand og Taiwan. I fjor høst ble også adopsjoner fra Madagaskar stanset.
Bufdir anbefaler midlertidig stans i adopsjoner fra utlandet til Norge for de neste to årene. Risikoen for ulovlige adopsjoner er reell, og mange saker viser mangelfull dokumentasjon. En eventuell stans vil vare frem til en gransking av adopsjoner er gjennomført om to år. Barne- og familiedepartementet må bestemme om de vil følge anbefalingen eller ikke. Barneminister Kjersti Toppe har bedt Bufdir om mer informasjon før hun tar et valg. Familiene som allerede har fått tildelt et barn kan søke om å fullføre adopsjonsprosessen.